Eessõna

1. Uus hoog töökohtade loomisele ning majanduskasvu ja investeeringute edendamisele

2. Ühendatud digitaalne ühtne turg

3. Vastupidav energialiit ja tulevikku suunatud kliimamuutuste poliitika

4. Süvendatum ja õiglasem, tugevama tööstusbaasiga siseturg

5. Süvendatum ja õiglasem majandus- ja rahaliit

6. Vastastikusel usaldusel põhinev õigusruum ja põhiõigused

7. Uue rändepoliitika suunas

Eessõna

Me tagame tulemused seal, kus see on kõige olulisem. Need on ELi 27 juhi sõnad Sibiu deklaratsioonis, mis allkirjastati 2019. aasta mais vahetult enne Euroopa Parlamendi valimisi. Neist sõnadest on praegune komisjon lähtunud iga päev alates oma ametiaja algusest 2014. aasta novembris.

Oleme tõepoolest taganud tulemused seal, kus see on kõige olulisem. Mõned inimesed ütlevad, et Euroopa Liit on edasiliikumiseks liiga aeglane või liiga keeruline. Viimase viie aasta jooksul on kaasseadusandjad aga jõudnud kokkuleppele enam kui 354 komisjoni ettepaneku suhtes. Tulemused räägivad enda eest. Töötus on vähenenud – enam kui 240 miljonit eurooplasel on töökoht– ning palgad on tõusnud 5,7 %. Meil on nüüd Euroopa piiri- ja rannikuvalve, mis aitab meil oma välispiire kaitsta. Kõikjal liidus kehtib „rändle nagu kodus“ põhimõte ning me saame enda tellitud voogedastuse teenuseid kasutada ka teistes ELi riikides viibides. Meie ettevõtjad saavad tollimaksuvabalt kaubelda isegi Kanada ja Jaapani turgudel.

Need edusammud on tehtud tänu sellele, et oleme palju kordi kokku leppinud uutes eeskirjades, et Euroopat edasi viia. Iga õigusakt on aga ainult nii hea kui selle rakendamine ja jõustamine. Vaid nii saavad sõnad õigusaktides tegudeks. Vaid nii saavad kodanikud õigusaktidest kasu. Rakendamise ja jõustamisega tagatakse, et poliitilised kokkulepped tooksid kodanikele, väikestele ja keskmise suurusega ettevõtjatele tegelikku kasu. Seetõttu lubasin ametisse astudes teha vähem – esitasime 75 % vähem ettepanekuid kui eelmised komisjonid –, aga paremini.

Teeme nüüd riikide ametiasutustega palju tihedamat koostööd, et toetada neid Euroopa õigusaktide rakendamisel. Dialoog liikmesriikidega on aidanud alates 2014. aastast lahendada 90 % rikkumisjuhtumitest ilma Euroopa Liidu Kohtusse pöördumata – säästes seega aega ja maksumaksjate raha. Kui dialoog ei toiminud, võtsime liidu õiguse rikkumise korral otsustavaid ja tulemuslikke meetmeid.

Käesolevas aruandes näidatakse, kuidas see strateegilisem ja avatum, aga ka jõulisem lähenemisviis 2018. aastal toimis. Toetasime riiklikke ja piirkondlikke asutusi puhta õhu ja vee eeskirjade rakendamisel. Võtsime meetmeid liikmesriikide suhtes, kes ei täitnud oma kohustusi ega rakendanud ELi eeskirju broneeringuinfo ning terrorismi- ja rahapesuvastase võitluse kohta. Kasutasime oma täidesaatvaid volitusi, kui mõni riik ei parandanud piisavalt kiiresti puuetega inimeste juurdepääsu veebisaitidele ja muudele mobiilirakendustele. Oleme tugevdanud oma dialoogi kõigi liikmesriikidega, et tagada koostöö tegemine ELi õigusaktide rakendamisel ja jõustamisel. Mul on hea meel tõdeda, et liikmesriigid on väga pühendunud ja osalevad aktiivselt.

Kõik see näitab tehtud rakendus- ja jõustamistöö tõelist väärtust. Oluline on koos vastu võetud otsustest kinni pidada. Kokkuvõttes on kõige tähtsam tagada, et kodanikud uutest eeskirjadest päriselt kasu saavad. Tõelist kasu toob üksnes selline Euroopa, kus seatakse kodanike õigused kogu tegevuse keskmesse. Sellest tähtsamat ülesannet pole.

Nagu ütles Walter Hallstein, üks minu suurtest eelkäijatest : „Euroopa on õigusel põhinev ühendus“. Õigusaktidega tagame oma väärtuste ja õiguste kaitse ning edendamise. Need on meie parimad vahendid sotsiaalse õigluse, võrdõiguslikkuse ja õigluse eest võitlemiseks. See on põhjus, miks õigusriigi põhimõtte järgimine ei tohi kunagi olla valikuline ja miks komisjon eeskirjade täitmise tagamisele 2018. aastal nii palju rõhku pani, nagu käesolevas aruandes näidatud. Kui tahame tagada tulemused seal, kus see on kõige olulisem, nagu juhid Sibius lubasid, peame samasugust lähenemist jätkama ka 2019. aastal ja edaspidi.